Hebreos 10
1I ujer 'atbal tzij chi xu tz'ibaj i mam Moises xa pacha u q'uexwach i mer sakil chi xc'un chirijil; xa to' u nabeal i mer usuc'. I ujer 'atbal tzij-le n-ca tiqui ta chi qui suc'baxic i winak chuwach i Dios. Tupu chi junab junab quiqui sujuj u quiq'uel chicop chuwach, xui-ri n-ca tiqui ta chi qui suc'baxic ni'pa i que tejeb ru' i Dios. 2We tene are u quiq'uel chicop xtiqui chi qui suc'baxic i winak, ya tz'akatnak tene chic 'uri, xa julaj tene-ri xqui 'ano. I winak chi quiqui sujuj chicop chuwach i Dios, we tene xresaj i qui mac, quiqui na ne u be-ri piqui c'ux chi n-ta chic qui mac chiquij. 3Péro n-queje ti ile. I u sujuxic u quiq'uel chicop junab junab, n-xresaj ti qui mac; i costúmbre-le xa cu c'unsaj tan chic piqui c'ux chi 'o qui mac. 4Man i u quiq'uel i toro, xak i ral tak chabat n-ca tiqui ta chi relsaxic i qui mac i winak.
5Rumal-i, are ya ca pe i Jesucrísto chi chuwach i jyub ta'aj, queje iri xu bij che i Dios:
Yet n-cawaj ti u quiq'uel chicop ca sujux chawe;
xak n-cawaj ti to' wach tak i ca sujux chawach.
Pu q'uexel ile a yijbam in ch'acul (chi ca sujux na chawe).
6N-cu maj ta a wach ca porox chicop chawach;
n-cu maj ta a wach ca sujux q'uexelaj chawe, 'elsabal qui mac i winak.
7Rumal-i xin bij: "Nim laj Dios, chi in 'o wi, in c'un-nak
chu 'anic wach i cawaj yet; quin 'ano pacha i tz'ibtal can chupam i ujer wuj chi quin 'an na."
(Queje ile xu bij i Jesucrísto che i Dios+ .)
8Che i tzij-le, caka ta wi chi Jesucrísto nabe xu bij chi i Dios n-craj ta chic u quiq'uel chicop, xak mi ne wach tak i quiqui sujuj chuwach. N-craj ta ca sujux chicop, xak n-craj ta ca porox chicop chuwach, 'elsabal qui mac i winak. N-craj taj, tupu i ujer 'atbal tzij xbin ile chi quiqui 'ano. 9Te'uri xu bij: "Nim laj Dios, chi in 'o wi, in c'un-nak chu 'anic wach i cawaj yet," xcha. Caka ta 'uri chi i Dios xresaj i nabe costúmbre re u camsaxic chicop, y xu ya u camsaxic i Jesucrísto pu q'uexel ile. 10I Jesucrísto xu 'ano wach i xraj i Dios. Rumal-i konojel yoj oj chom chic pa kanima, man ire xu sujuj u ch'acul tojbal ka mac. Xa julaj xu 'ano, y n-ta chic mas u chac cu 'an ile.
11Conojel i aj cojol q'uexelaj que i aj Israel winak, quiqui 'an qui patan 'ij 'ij. Nic are wi quiqui sujuj qui quexel i winak, péro n-ta que'el wi chique, man n-ca tiqui ta chi relsaxic qui mac i winak. 12Péro i Jesucrísto n-queje ti ile xu 'ano. Xa julaj xu sujuj rib, 'elsabal qui mac i winak, y xo'on ile. Te'uri xcubi pu wikabim i Dios chila chicaj. 13Chila croy'ej wi, c'a cu rik ni 'ij are que ya' ni aj ch'o'oj pa rakan u'ab. 14Xa julaj xu sujuj rib; queje ile xe u chomarsaj que'e 'ij sak chiquij ni'pa i je re ire. Xo'on chique chi n-ta chic mas cajwax chique chuwach i Dios. 15Xak u Tewal i Dios cu 'alijinsaj chake chi sak laj tzij ile+ . Nabe, cu bij:
16Co'on panok are i trat quin 'an cu' ique are iri:
quin ya in 'atbal tzij pa canima ique;
wach in no'oj yin, quin tz'ibaj piqui nojbal ique.
(Queje ile xu bij i Kajwal+ .)
17Xak cu bij:
N-quin c'unsaj ta chic chin c'ux ni'pa i mac atzalal qui 'anom.
(Queje ile xu bij+ .)
18Bay, we 'elsam chic i ka mac chikij, n-ta chic u chac 'uri we ca sujux tak i sipon, tojbal re i ka mac.
Choj tejeb ru' i Dios
19Rumal-i, wachalal, rumal u quiq'uel i Jesucrísto, coj tiqui chi oquic chuwach i Dios pa Q'uijibal 'atz u 'ij, lic n-caka xij ta kib chi oquic. 20I Crísto u jakom jun c'ac' laj kocbal bic chuwach i Dios+ , jun ocbal bic c'aslic. Rumal u ch'acul ire, jaktal i ocbal-le chake. 21Are i Jesucrísto are i 'atz laj aj cojol ka q'uexel yoj pa rachoch i Dios chila chicaj. 22Choj tejeb ru' i Dios lic ru' ronojel ka c'ux; maka 'an queb ka palaj chu 'onquil, chaka 'ana ru' u cubibal ka c'ux sakil. Ire u 'anom chic ch'am che i kanima+ , rumal-i, cu na ka c'ux chi n-ta chic ka mac; xak i ka ch'acul ch'ajtal chic ru' i ch'am laj ya. 23Choj 'olok jiquil ka c'ux che, chi cakil na wach tak u sujum i Dios chake. Mako'taj can i cubibal ka c'ux che, xak ma ba'crij ka c'ux chi roy'exic, man i Dios lic co'on na wach u sujum chake. 24Chaka to kib chakawach chu nimarsaxic i c'axnabal ka c'ux, xak chu 'anic i 'utz. 25Xak are wi, chaka molo kib; maka mayij u 'onquil. Katzij, je 'o jujun n-quiqui mol ta chic quib ku'. Péro 'utz caka mol kib yoj man queje ile caka ya u cowil ka c'ux chakawach, 'e te le chic-i wo'or, man ya ca nakajab i 'ij re u c'unic tan chic i Kajwal.
26Yoj chi keta'am chic i sak laj tzij, we xa chu 'onquil coj oc tan chic chi macunic, n-ta chic jun chic ka q'uexel 'uri, tojbal re i ka mac. 27We queje ile caka 'ano, makoy'ej 'uri chi Dios cril to'bal ka wach; xa cakoy'ej i nim laj tojbal mac ca pe na pakawi. Xa cakoy'ej i 'a' chi cu sachsaj ni qui wach ni'pa i je aj ch'o'oj ru' i Dios+ . 28I aj Israel winak, we jun chique cro'taj can u 'onquil i 'atbal tzij tz'ibtal can rumal i mam Moises, ca camsaxic. We je queb oxib xqui bij chi queje o'onom ile, ca camsax 'uri rumal u mac. N-ta to'bal u wach. 29Bay ¿wach nawi 'uri ca majawic we jun u jachom rib pu'ab u C'ojol i Dios, te'uri cu kel canok? Ca majaw 'uri cu tij i tojbal mac, man xa ca tijin chu kajsaxic u 'ij u quiq'uel i Jesucrísto chi elsawnak u mac. Are u quiq'uel i Crísto are i c'utbal-re chake chi i Dios coj u to na pacha u bim chake. Péro i achi-le u yo'yam i lo'laj u Tewal i Dios chi u c'utum i utzil chomal re i Dios che. 30Cu toj na 'uri u mac. Keta'am ile man i Kajwal Dios xu bij: "I tzalijbal u wach chique, wach i qui 'anom, we-yin u 'onquil ile. Yin quin yaw i tojbal mac chique, wach i qui 'anom." Queje ile xu bij+ ; i u wuj i Dios xak cu bij; "I Kajwal Dios cu 'an ni 'atbal tzij piquiwi i winak je re ire." Queje ile cu bij+ . 31I jun chi xa cu petsaj roywal i c'aslic Dios ¡to'wach ire are ca tzak na pu 'ab! (C'ax u tojic u mac cu 'ano.)
32Cha c'un chi c'ux wach iwilom ujer, are c'a te xi coj i sak laj tzij; nim i c'ax xpe chiwij, xui-ri xi ch'ijo ru' u cowil i c'ux. 33'O jujun chiwe yix chi xix qui to'ta, xix qui yo'ya chiquiwach conojel i winak. Xak 'o jujun chiwe chi xi junamsaj i wach cu' i que tijin chi rilic i c'ax-le; rumal-i xak yix xi tij i c'ax cu'. 34Xe i to i je tz'apilic man xiwil to'bal qui wach. Ni'pa i tzel quix quilo xqui maj ubitak iwe; xui-ri, xix quicotic xi ch'ijo. N-xix bison taj man iweta'am chi 'o ubitak iwe chila chicaj chi mas 'utz na chuwach ile chi xmaj chiwe; ile lic n-ca q'uis ta chic. 35Rumal-i, mi sach u cowil i c'ux, man nim i cu sipaj i Dios chiwe rumal. 36Ma ba'crij i c'ux chupam i c'ax, xa chi ch'ija c'a qui q'uis ni u 'anic ni'pa i craj i Dios chiwe chi qui 'an na. Te'uri ca ya' na chiwe wach u sujum ire. 37Chupam u wuj i Dios, queje iri cu bij:
N-q'uial ta chic 'ij ca canajic, te'uri i jun chi ca c'unic, ca c'un na; n-ca baytaj taj.
38I winak chi qui jachom quib pin'ab, chi 'utz qui c'ux chinwach, ique 'o ni qui c'aslemal rumal u cubibal qui c'ux chwe.
Péro we jun ca tzalij tan chic, yin n-quin quicot ta 'uri ru'.
(Queje ile cu bij i Dios+ .)
39Péro yoj n-oj ta cachi'il ique chi que tzalij chiquij; n-oj ta queje pacha ique chi ca sachsax qui wach. Yoj oj cachi'il i juban chi qui cubam qui c'ux che i Kajwal, rumal-i coj 'el na chi sak junam cu'.